Vroeë Kersgeskenk vir senior burgers - Local News - Erongo
Thursday, July 09th, 2020 00:38:55
Twee haarkappers het inwoners van 'n ouetehuis bederf.
Senior Burger: Kuisebmond Outehuis "Ek voel soos 'n nuwe mens."
Die haarkapster en haarkappers besig met hulle liefdadigheidswerk by die outehuis. Foto Otis Finck
Twee plaaslike haarkappers het laas Woensdag 31 senior burgers van die Kuisebmond-outehuis verras.
Petra Pelma van Petra's Hair Studio en Bradley Matthys van Kaka's Barbershop het by die outehuis opgedaag met hul span helpers, Myra Louw, Geraldo Bock en Benjamin Louw, om die inwoners te bederf. Die 14 vroue se hare is gewas en gestileer, en die 17 mans se hare en baarde is gesny en geskeer.
Hulle was verheug oor die gebaar en met tye het die trane vrylik gevloei.
Me. Esme Lenders, een van die inwoners, het die beskoekers namens almal bedank.
"Ons waardeer dit uit die diepte van ons hart. Dit is werklik benoemenswaardig dat ons nie daarvoor moes vra nie en dat julle dit sommer uit jul eie kom doen het vir ons. Mag God julle ryklik seën."
Een van die mans het gesê: "Ek voel soos 'n nuwe mens. Nou kan ek weer die koel wind deur my ore voel sing en ook op my gesig voel speel. Ek weet nie wanneer laas ek my hare laat skeer het nie omdat ek nie altyd die N$50-fooi daarvoor kan bekostig nie."
Bradley, wat al meer as 16 jaar hare skeer, het gesê die idee het vir 'n redelike lang tyd by hom gespook.
"Ek het die voorstel met Petra bespreek en ons het die matrone by die outehuis genader vir goedkeuring, wat ons toe ontvang het."
Hy is van plan om sy dienste elke twee maande gratis aan senior burgers by outehuise te verskaf. Hy het ander haarkappers versoek om 'n verminderde fooi vir die sny van oumense se hare te vra.
"Ek wil graag terugploeg en dit is my manier van dankie sê aan die gemeenskap vir hul ondersteuning."
Matrone Amingorina Mupetami het die inisiatief met ope arms verwelkom.
"Die oumense is werklik opgewonde oor die gebaar. Dit is die eerste keer in die geskiedenis sedert die bestaan van die outehuis dat so iets hier gebeur. Dit is ook uitsonderlik vir die senior burgers dat daar tog jongmense is wat omgee en uitreik na hulle. Baie van hulle se kinders besoek hulle glad nie."
Mupetami het gesê sy hoop die inisiatief word ook na ander outehuise en weeshuise geneem.
"Dit is goed om mense wat by sulke instansies woon, op te beur – veral met Kerfees om die draai. Ek hoop ook van harte dat die munisipaliteit soos die gewoonte maar is weer gaan uitreik na die senior burgers dié feesgety."
Petra het gesê sy doen waarvan sy hou en dit verskaf haar groot vreugde om 'n verskil te kan maak.
"Dit is lekker om aan iemand, veral ons bejaardes, 'n bietjie blydskap te gee. Ek doen dit met graagte."